Mesyuarat bincang atasi masalah banjir
SIBU: Satu mesyuarat antara agensi melibatkan Majlis Perbandaran Sibu (MPS), Jabatan Kerja Raya (JKR) Sibu dan Jabatan Pengairan dan Saliran (JPS) dengan Menteri Muda Kerajaan Tempatan, Dr Annuar Rapa’ee diadakan di sini semalam. Mesyuarat antara lain membincangkan masalah jalan masuk yang sentiasa terputus disebabkan banjir di kawasan perumahan di Kampung Hijrah Blok C dan D baru-baru ini. Selain cadangan membina jalan yang lebih tinggi, cadangan pemasangan pintu banjir di Blok C juga dipersetujui bagi mengelak air sungai mengalir masuk ke kawasan yang terjejas. Menurut kenyataan ahli majlis MPS di laman Facebook kelmarin, agen pelaksana adalah JKR Sarawak dan pelaksanaan Projek Transformasi Luar Bandar (RTP) itu akan bermula setelah tender dikeluarkan oleh Pejabat Residen Sibu. Sementara itu, dalam satu kenyataan berasingan, ahli majlis MPS juga mendedahkan JPS Sarawak sejak beberapa hari lalu melaksanakan proses pengorekan perparitan di sekitar kawasan Kampung Hijrah Blok C. Semasa kerja pengorekan dijalankan, keadaan parit dipenuhi dengan kayu yang menyebabkan aliran air parit tidak lancar. Dengan kerja-kerja pengorekan itu, akan dapat melancarkan pengairan air ke saliran utama bagi mengurangkan masalah banjir di sekitar kawasan Blok C Kampung Hijrah. Oleh Nurzilla Mohamad 
See author's posts
